**Ministru kabineta noteikumu projekta**

**„ Grozījumi Ministru kabineta 2007.gada 18.decembra noteikumos Nr.876 „Transportlīdzekļu un to numurēto agregātu tirdzniecības noteikumi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums |  Ceļu satiksmes likuma 4.1panta trešā un ceturtā daļa.  |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Ministru kabineta 2007.gada 18.decembra noteikumu Nr.876 „Transportlīdzekļu un to numurēto agregātu tirdzniecības noteikumi” (turpmāk – Noteikumi) 28.4. apakšpunktā noteikts, ka tirdzniecībai Latvijā var pieņemt nereģistrētu transportlīdzekli vai tā numurēto agregātu, kuru tirdzniecībai nodod cits Latvijā reģistrēts komersants, kurš to kā preci ievedis no ārvalsts. Šāda kārtība apgrūtina pievienotās vērtības nodokļa (turpmāk – PVN) nomaksas kontroles iespējas un tādā veidā pieļauj iespēju komersantiem ļaunprātīgi izvairīties no PVN nomaksas.Lai uzlabotu jaunu transportlīdzekļu tirdzniecības komersantu tīkla darbību, paredzēts, ka nereģistrētu transportlīdzekli tirdzniecībai var nodot transportlīdzekļa izgatavotāja oficiālais pārstāvis. Šobrīd komersanti nereti transportlīdzekļu tirdzniecības teritoriju iekārto privātmāju pagalmos vai publiski pieejamās autostāvvietās, kur transportlīdzekļu tirdzniecība faktiski netiek veikta, jo saskaņā ar Noteikumu 6.punktu tirdzniecības teritorijā ir jāvar izvietot vismaz trīs tirdzniecībai paredzētus transportlīdzekļus. Nereti šādas fiktīvi izveidotas tirdzniecības vietas tiek izmantotas neatbilstoši to mērķim, bet tiek izmantotas, lai iegūtu tiesības noformēt īpašumtiesību apliecības vai lai izmantotu tirdzniecības uzņēmumiem paredzētās transportlīdzekļu tirdzniecības numura zīmes, tādējādi iegūstot iespējas nemaksājot nodokļus ceļu satiksmē izmantot Latvijā nereģistrētus transportlīdzekļus.Noteikumos paredzēts precizēt minimālo platību tirdzniecības vietas iekārtošanai, nosakot, ka tirdzniecības teritorijai ir jābūt vismaz 150 m2 lielai, kurā izvieto tirdzniecībai paredzētus transportlīdzekļus vai numurētos agregātus, nosakot pārejas periodu tām tirdzniecības vietām, kuras reģistrētas līdz 2016.gada 31. decembrim. 150 m2 platība atbilst trīs kravas vilcēju un to puspiekabju izvietošanai vai trīs pasažieru autobusu izvietošanai tirdzniecības vietā. Iepriekš noteiktā prasība par teritoriju, kas atbilst trīs tirdzniecībai paredzētiem transportlīdzekļiem, ņemot vērā transportlīdzekļu dažādos izmērus, nav izmērāms lielums un rada domstarpības starp komersantiem un kontrolējošām institūcijām. 150 m2 liela tirdzniecības teritorija ir optimāla, lai izvietotu vieglos automobiļus, kurus vienā reizē var atvest ar vienu kravas autovedēju. Šobrīd vairāki komersanti pēc tirdzniecības vietas reģistrācijas nenodarbojas ar transportlīdzekļu tirdzniecību reģistrētajā tirdzniecības vietā, bet ārpus tirdzniecības vietas noformē īpašumtiesību apliecības, neievērojot noteikto kārtību.Noteikumos paredzēts, ka pēc šāda gadījuma konstatēšanas komersanta tirdzniecības vietu izslēdz no tirdzniecības reģistra.Noteikumu projekts arī paredz, ka no tirdzniecības reģistra izslēgtu tirdzniecības vietu atjauno reģistrā ne ātrāk kā trīs mēnešus pēc tirdzniecības vietas izslēgšanas no tirdzniecības reģistra, veicot atkārtotu tirdzniecības vietas reģistrāciju, ja komersants ir novērsis pieļautos pārkāpumus un nav pamata uzskatīt, ka tādi tiks pieļauti atkārtoti. Komersanta tirdzniecības vietu reģistrā neatjauno, ja tā no reģistra izslēgta atkārtoti divu gadu laikā. Lai nodrošinātu patērētāju tiesību aizsardzību ,Noteikumi papildināti ar prasību, ka tirdzniecības teritorijā esošam transportlīdzeklim aiz priekšējā vējstikla norādāmajā informācijā jāiekļauj arī informācija par automobiļa radītā oglekļa dioksīda (CO2) izmešu daudzumu uz vienu kilometru.Noteikumos paredzēts nepārprotami noteikt, ka transportlīdzekļu tirdzniecības reģistru uztur valsts akciju sabiedrība "Ceļu satiksmes drošības direkcija". Lai nodrošinātu patērētāju tiesību aizsardzību un personas varētu pārliecināties par tirdzniecībā pieņemtajiem transportlīdzekļu datiem, paredzēts noteikt, ka informācija par tirdzniecībā pieņemtajiem transportlīdzekļiem ir publiski pieejama.Izvērtēta arī iespēja tiešās atsauces uz standartiem aizstāt ar netiešajām un secināts, ka noteikumos atstājama tiešā atsauce, jo noteikumos noteiktā prasība nodrošina, ka transportlīdzekļi tiek izmantoti tikai ar valsts standartam atbilstošām numura zīmēm. Tehnisko prasību atbilstība valsts standartiem ir noteikta arī Ceļu satiksmes likumā. |
|  3. |  Projekta izstrādē iesaistītās institūcijas | Valsts akciju sabiedrība „Ceļu satiksmes drošības direkcija” un Valsts ieņēmumu dienests. |
|  4. |  Cita informācija |  Nav. |
|  |  |  |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz komersantiem, kuri nodarbojas ar transportlīdzekļu tirdzniecību, un komersantiem, kuri transportlīdzekļus kā preci ieved no ārvalstīm. |
|  2. |  Tiesiskā regulējuma ietekme uz tautsaimniecību un administratīvo slogu | Administratīvais slogs tiek palielināts komersantiem, kuri transportlīdzekļus kā preci ieved no ārvalstīm un tos nodod tirdzniecībai citiem komersantiem.  |
|  3. |  Administratīvo izmaksu monetārs novērtējums | Komersantiem, kuri transportlīdzekļus kā preci ieved no ārvalstīm un tos nodod tirdzniecībai citiem komersantiem pirms nodošanas tirdzniecībā transportlīdzekļi sākotnēji būs jāreģistrē savā īpašumā, kā rezultātā administratīvās izmaksas pieaugs. Administratīvās izmaksas (naudas izteiksmē) gada laikā mērķgrupai, kuru veido juridiskas personas nepārsniedz 2000 euro. |
|  4. |  Cita informācija |  Nav. |
| **IV. Tiesību akta projekta ietekme uz spēkā esošo tiesību normu sistēmu** |
|  1. | Nepieciešamie saistītie tiesību aktu projekti | Nepieciešams izdarīt grozījumus Ceļu satiksmes likumā un Ministru kabineta 2010.gada 30.novembra noteikumos Nr.1080 „Transportlīdzekļu reģistrācijas noteikumi”. |
|  2. | Atbildīgā institūcija | Satiksmes ministrija. |
|  3. |  Cita informācija | Satiksmes ministrijas izstrādātais likumprojekts “Grozījumi Ceļu satiksmes likumā” 2016.gada 27.septembrī atbalstīts Ministru kabinetā. Noteikumu projekts tiek virzīts vienlaikus ar grozījumiem Ministru kabineta 2010.gada 30.novembra noteikumos Nr.1080 „Transportlīdzekļu reģistrācijas noteikumi”. |
| **VI. Sabiedrības līdzdalība un komunikācijas aktivitātes** |
|  1. |  Plānotās sabiedrības līdzdalības un komunikācijas aktivitātes saistībā ar projektu | Informācija par līdzdalības iespējām tiesību akta izstrādes procesā 2016.gada 4.oktobrī ievietota CSDD tīmekļa vietnē. Paziņojums par līdzdalības iespējām tiesību akta izstrādes procesā ievietots Satiksmes ministrijas tīmekļa vietnē 2016.gada 6.oktobrī.  |
|  2. |  Sabiedrības līdzdalība projekta izstrādē |  Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tiek dota iespēja rakstiski sniegt viedokli par noteikumu projektu tā saskaņošanas stadijā. |
|  3. |  Sabiedrības līdzdalības rezultāti |  Biedrības "Auto Asociācija" izteiktie priekšlikumi ir ņemti vērā, izstrādājot noteikumu projektu, citi iebildumi un priekšlikumi netika saņemti. |
|  4. |  Cita informācija |  Lai nodrošinātu sabiedrības līdzdalību noteikumu projekta izstrādē, projekta izstrādes laikā notikušas vairākas diskusijas, kurās piedalījās biedrības "Auto Asociācija" pārstāvji.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. Projekta izpildē iesaistītās institūcijas
 | Valsts akciju sabiedrība „Ceļu satiksmes drošības direkcija”. |
| 1. Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem
 |  Projekta izpilde tiks nodrošināta Valsts akciju sabiedrības „Ceļu satiksmes drošības direkcija”. līdzšinējo funkciju ietvaros un institūciju cilvēkresursus neietekmēs. |
| 1. Cita informācija
 |  Nav. |

Anotācijas III un V sadaļa – projekts šīs jomas neskar.

Satiksmes ministrs U.Augulis

Vīza: Valsts sekretārs K.Ozoliņš

13.12.2016 10:35

954

Aivis Ozoliņš

67025723

Aivis.Ozolins@csdd.gov.lv